text: Flygtninge skal bo på landet 
  24 august 2015 kl. 05.44
  Kolding Kommune på vej til at sende syriske flygtninge til landsbyen Sdr. Vilstrup for at spare penge
  Det nu nedlagte behandlingshjem Landerupgård i Sdr. Vilstrup ved Kolding skal formentlig huse 38 syriske flygtninge. Sagen vil efter al sandsynlighed blive besluttet på næste byrådsmøde. Hvis det sker, vil flygtninge komme til at bo her om cirka tre uger.
  Ved at flytte flygtningene fra det nuværende arrangement med Bed & Breakfast i Kolding Midtby til Landerupgård vil kommunen spare mange penge. Fra 8.850 kr. om måneden pr. person til langt mindre. Faktisk mener Koldings borgmester Jørn Pedersen, Venstre, at indtægter og udgifter stort set vil gå lige op, da kommunen kan opkræve 2.122 kr. af flygtningene pr. måned pr. person. Sammenlagt knap en million kroner om året.
  - Det synes jeg selv er en god ordning. Der har været kritiske røster fremme om, at de så kommer til at bo for langt væk fra byen med sprogskolen, men det er vel ikke anderledes end den hverdag mange unge, der bor på landet, har. Og transporten for flygtningene løser vi, siger borgmester Jørn Pedersen til TV SYD.
  Kolding Kommune har modtaget 5,5 mio. kr. til at skaffe flygtninge husly. Heraf er de 3,5 mio. kr. brugt pr. 1. juli.
  